P. Prokopovič, poslanec: (2002-07-02):
Predložený návrh (tlač 1591) bol doručený poslancom Národnej rady Slovenskej republiky dňa 24. mája 2002. Konštatujem, že boli splnené podmienky určené § 72 ods. 1 rokovacieho poriadku Národnej rady Slovenskej republiky. Predseda Národnej rady Slovenskej republiky posúdil, že predložený návrh spĺňa náležitosti podľa § 70 ods. 1 rokovacieho poriadku Národnej rady a náležitosti podľa legislatívnych pravidiel a Národná rada Slovenskej republiky schválila jeho zaradenie na rokovanie 61. schôdze Národnej rady Slovenskej republiky na prvé čítanie v skrátenom legislatívnom konaní, v ktorom sa obmedzenia podľa § 72 ods. 1, § 74 ods. 2, § 81 ods. 2, § 83 ods. 4, § 84 ods. 2 a § 86 nepoužijú. Ako spravodajca navrhnutého gestorského výboru Národnej rady Slovenskej republiky v prvom čítaní predkladám stanovisko gestorského výboru, že návrh spĺňa všetky náležitosti návrhu zákona, ktoré sú uvedené v § 67 a § 68 rokovacieho poriadku Národnej rady Slovenskej republiky, a náležitosti určené v legislatívnych pravidlách. V súlade s § 73 ods. 3 písm. c) rokovacieho poriadku Národnej rady Slovenskej republiky budem po rozprave odporúčať prijať uznesenie, aby Národná rada Slovenskej republiky prerokovala návrh zákona v druhom čítaní. Prosím, pán predseda, aby ste otvorili všeobecnú rozpravu o návrhu tohto zákona. M. Andel, podpredseda NR SR: Ďakujem, pán kolega, za uvedenie stanoviska výborom. Nech sa páči, zaujmite miesto určené pre spoločného spravodajcu výborov. Dámy a páni, otváram všeobecnú rozpravu o tomto bode nášho programu. Keďže som nedostal písomne žiadnu prihlášku do rozpravy, pýtam sa, kto sa hlási ústne. Pán poslanec Delinga. To je všetko. Uzatváram možnosť podania ďalších prihlášok do rozpravy. Pán kolega, nech sa páči, máte slovo. P. Delinga, poslanec: Vážený pán predsedajúci, vážená pani ministerka, panie poslankyne, páni poslanci, je mi tu v tomto návrhu zákona jedna taká problematická záležitosť. Chcel by som teda, aby v prvom čítaní pani ministerka ozrejmila ten postup, aby nedochádzalo potom v reálnej praxi k vážnym problémom, najmä v početných štátnych podnikoch. V § 9a sa hovorí o výberovom konaní na riaditeľa podniku, predsedu a členov rady. Odsek 1 hovorí o podmienkach, čo má obsahovať v podstate toto výberové konanie, ale v odseku 2 sa hovorí, že výberové konanie uskutočňuje výberová komisia, ktorú menuje zakladateľ, výberová komisia má 5 členov, z toho najmenej jedného člena zvoleného zamestnancami podniku. No neviem si to z toho nejako logicky predstaviť, ako sa bude voliť ten jeden minimálne zamestnanec do tohto výberového konania, či na to bude vytvorený nejaký štatút na úrovni podniku, lebo o tom sa tu nič nepíše, či zakladateľ vydá nejaké pravidlá, či to bude na nejakých zhromaždeniach pracujúcich alebo to bude v kompetenciách Revolučného odborového hnutia a pod., či to bude tajná voľba, a proste o týchto bližších kritériách, pretože tu môže v praxi dôjsť k určitým problémom, že v podstate tieto komisie z tejto stránky budú problematické alebo problematickým sa môže stať to, že nebudú funkčné z hľadiska zvoleného zamestnanca v tomto štátnom podniku. Neviem, či je to niekde v doterajšej praxi ozrejmené. Takže by som bol rád, pani ministerka, keď by ste mohli ozrejmiť z hľadiska filozofie prístupu, ako si to vlastne vy predstavujete v tomto zákone, aby to potom v reálnej praxi sa dalo aj jasne, zreteľne a, by som povedal, veľmi náležite uplatniť. Ďakujem pekne. M. Andel, podpredseda NR SR: Ďakujem vám, pán kolega, za vaše vystúpenie. Uzatváram rozpravu o tomto bode programu. Pýtam sa , pani ministerka, či sa chcete vyjadriť? Nech sa páči, máte slovo. M. Machová, ministerka pre správu a privatizáciu národného majetku SR: Áno, ďakujem pekne. To bola veľmi konkrétna a určite aj praktická otázka, ako v analogických prípadoch zakladateľ osobitným spôsobom, či už v podobe štatútu alebo vydania osobitných pravidiel na výberové konanie, bude definovať jednotlivé podmienky, a teda aj spôsob naozaj voľby a výberu zamestnanca do tejto výberovej komisie. Zrejme veľmi ťažko tu v zákone definovať presne tie pravidlá, pretože tie štátne podniky sú rôzneho charakteru, rôznej veľkosti, rôzne usporiadané. To znamená, že navrhovateľ tohto zákona tým, že uvádza, že v tej výberovej komisii bude aj zástupca zamestnancov, ktorý vyjde z volieb, chcel dať na zreteľ a najavo, že považuje za dôležité, aby pri výbere riaditeľa štátneho podniku boli zainteresovaní aj zamestnanci tohto štátneho podniku. Ale súhlasím s vami, že je potrebné naozaj vydať určitý, či v podobe štatútu výberovej komisie alebo pravidiel pre výberové komisie, ktoré urobí zakladateľ, tento postup. Ďakujem pekne. M. Andel, podpredseda NR SR: Ďakujem, pani ministerka. Pán spoločný spravodajca, chcete sa vyjadriť? Nie. Ďakujem. Prerušujem rokovanie o tomto bode nášho programu. vládnom návrhu zákona o dobrovoľných dražbách a o zmene a doplnení niektorých zákonov . Vládny návrh zákona ste dostali ako tlač 1624. Návrh na pridelenie vládneho návrhu zákona na prerokovanie výborom Národnej rady Slovenskej republiky máte v rozhodnutí predsedu Národnej rady pod č. 1815. Z poverenia vlády Slovenskej republiky návrh zákona uvedie minister spravodlivosti Slovenskej republiky pán Ján Čarnogurský. Prosím pána ministra, aby sa ujal slova. J. Čarnogurský, minister spravodlivosti SR: Vážený pán predsedajúci, vážená Národná rada, vláda predkladá tento návrh zákona s cieľom upraviť výkon dražby tak, aby bol dostatočne efektívny a rýchly, ale aby pri ňom nedochádzalo k porušovaniu práv osôb na nej zúčastnených, aby v konečnom dôsledku bola dražba stimulom pre rozvoj úverových vzťahov. Zákon upravuje úpravu dobrovoľnej dražby, upravuje verejné dražby vykonávané na návrh veriteľa, ako aj na návrh vlastníka veci a aj špecifiká niektorých dražieb, priebeh dražby, stanovuje podmienky, ktoré musia spĺňať jednotliví účastníci dražby, ale aj zabezpečuje ochranu práv vlastníka veci. Úprava sa bude týkať tak predaja hnuteľných vecí, ako aj predaja nehnuteľností. Uspokojenie veriteľa speňažením nehnuteľnosti v rámci súdneho výkonu rozhodnutia alebo exekučného konania je pomerne zložité a časovo náročné, v celom rade prípadov je možné dosiahnuť rovnaký výsledok verejnou dražbou mimo súdneho výkonu rozhodnutia či exekúcie a tento spôsob môže byť pre dlžníka ekonomicky výhodnejší, pretože spravidla táto forma dražby umožňuje dosiahnuť vyššiu cenu. Vzhľadom na zámer predkladaného zákona odporúčam predložený vládny návrh zákona o dobrovoľných dražbách a o zmene a doplnení niektorých zákonov schváliť a postúpiť na ďalšie prerokovanie Národnou radou. Ďakujem. M. Andel, podpredseda NR SR: Ďakujem, pán minister, za uvedenie vládneho návrhu zákona. Teraz dávam slovo spravodajcovi, ktorého určil navrhnutý gestorský výbor Národnej rady Slovenskej republiky, Alexejovi Ivankovi. Nech sa páči, pán kolega, máte slovo. A. Ivanko, poslanec: Ďakujem pekne. Vážený pán predsedajúci, vážená pani ministerka, vážení páni ministri, vážené kolegyne poslankyne, vážení kolegovia poslanci, dovoľte mi, aby som v súlade s § 73 ods. 1 zákona Národnej rady o rokovacom poriadku vystúpil na rokovaní Národnej rady v prvom čítaní o vládnom návrhu zákona o dobrovoľných dražbách a o zmene a doplnení niektorých zákonov (tlač 1624). Konštatujem, že predmetný návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady o rokovacom poriadku, ako i náležitosti určené v legislatívnych pravidlách. Som toho názoru, že predložený návrh zákona je za vytvorenie takého právneho a inštitucionálneho rámca pre záložné právo, ktorý povedie k rozšíreniu možnosti financovania podnikateľských aktivít najmä v sektoroch malého a stredného podnikania. Vzhľadom na oprávnenia, ktoré pre mňa ako spravodajcu výboru vyplývajú z § 73 zákona Národnej rady o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku Národnej rady v znení neskorších predpisov na tom, že po rozprave odporučí predmetný návrh zákona prerokovať v druhom čítaní. V zmysle § 74 ods. 1 zákona Národnej rady o rokovacom poriadku v znení neskorších predpisov v súlade s rozhodnutím predsedu Národnej rady č. 1815 zo 17. júna 2002 odporúčam prideliť vládny návrh zákona o dobrovoľných dražbách a o zmene a doplnení niektorých zákonov na prerokovanie týmto výborom: ústavnoprávnemu výboru a Výboru Národnej rady pre hospodárstvo, privatizáciu a podnikanie. Pán predsedajúci, skončil som, otvorte všeobecnú rozpravu k tomuto bodu rokovania. M. Andel, podpredseda NR SR: Ďakujem, pán kolega. Otváram všeobecnú rozpravu o tomto bode nášho programu. Keďže som písomne neodstal žiadnu prihlášku do rozpravy, pýtam sa, či sa niekto hlási ústne. Ak to tak nie je, vyhlasujem všeobecnú rozpravu o tomto bode programu za skončenú. Prerušujem rokovanie o tomto bode nášho programu. Teraz pristúpime k rokovaniu o návrhu na vyslanie vrtuľníkovej jednotky Armády Slovenskej republiky do operácie na podporu mieru pod vedením NATO – SFOR . Návrh vlády ste dostali ako tlač 1630. Teraz dávam slovo ministrovi obrany Slovenskej republiky Jozefovi Stankovi a prosím ho, aby materiál vlády odôvodnil. Nech sa páči, pán minister. J. Stank, minister obrany SR: Vážený pán predsedajúci, panie poslankyne, páni poslanci, predkladám vám návrh na vyslanie vrtuľníkovej jednotky Armády Slovenskej republiky do operácie na podporu mieru pod vedením NATO – SFOR v Bosne a Hercegovine. Návrh na spoločné pôsobenie vrtuľníkových jednotiek SFOR predniesol minister obrany Holandského kráľovstva ešte pri jeho návšteve v minulom roku v Bratislave. Po viacerých rokovaniach došlo k dohode, že Holandské kráľovstvo alebo holandská strana bude počas 6 mesiacov kryť podstatnú časť nákladov slovenskej jednotky, ak bude v SFOR pôsobiť pod holandským vedením v rámci medzinárodnej divízie Juhozápad. Z doterajších rokovaní s holandskou stranou vyplýva, že sa očakáva nasadenie jednotky vrtuľníkov na 6 mesiacov od 1. septembra 2002 do 1. marca 2003. Aj keď v súčasnom čase nepredpokladáme nasadenie dlhšie ako pol roka, musíme počítať aj s variantom, že budeme alianciou požiadaní o predĺženie tohto nasadenia. V jednotke by malo pôsobiť 21 osôb, z toho 5 pilotov, 1 styčný dôstojník a 15 osôb technického personálu. Jednotka bude mať dva vrtuľníky MI 17, ktorých modernizácia sa dokončuje práve v leteckých opravovniach v Trenčíne. Do vyslania budú vykonané vojskové skúšky a zalietanie pilotov. Vyslanie vrtuľníkovej jednotky do operácie NATO – SFOR na podporu mieru nebude mať dodatočný vplyv na štátny rozpočet Slovenskej republiky. Náklady hradené slovenskou stranou v roku 2002 budú predstavovať sumu 12,5 mil. Sk a budú financované v rámci rozpočtu kapitoly ministerstva obrany na rok 2002. Významný prínos pre ozbrojené sily bude spočívať v tom, že by išlo o prvé vyslanie leteckej jednotky do operácie na podporu mieru pod vedením NATO, čím vzdušné sily a generálny štáb získajú cenné skúsenosti v oblasti operačného plánovania. Zapojenie sa touto formou do operácie NATO – SFOR je v súlade s koncepciou rozvoja účasti armády v mierových misiách a úzko súvisí s realizáciou viacerých partnerských cieľov vzdušných síl. Prosím, vážené panie poslankyne, vážení páni poslanci, aby ste tento návrh posúdili a schválili. Ďakujem. M. Andel, podpredseda NR SR: Ďakujem, pán minister, za uvedenie materiálu. Prosím povereného člena výboru pre obranu a bezpečnosť poslanca Petra Ošvátha, aby podal informáciu o výsledku prerokovania tohto návrhu vo výbore a návrh uznesenia Národnej rady. Nech sa páči, pán kolega, máte slovo. P. Ošváth, poslanec: Vážený pán predsedajúci, vážený pán minister, kolegyne, kolegovia, predkladám vám správu Výboru Národnej rady Slovenskej republiky pre obranu a bezpečnosť o výsledku prerokovania návrhu na vyslanie vrtuľníkovej jednotky Armády Slovenskej republiky do operácie na podporu mieru pod vedením NATO – SFOR. Návrh na vyslanie vrtuľníkovej jednotky Armády Slovenskej republiky do operácie na podporu mieru pod vedením NATO – SFOR pridelil predseda Národnej rady Slovenskej republiky svojím rozhodnutím č. 1821 z 25. júna 2002 na prerokovanie Výboru Národnej rady Slovenskej republiky pre obranu a bezpečnosť a zároveň ho poveril, aby pripravil správu o výsledku prerokovania uvedeného materiálu vo výbore a návrh na uznesenie Národnej rady Slovenskej republiky. Výbor v stanovenom termíne prerokoval návrh na vyslanie vrtuľníkovej jednotky Armády Slovenskej republiky do operácie na podporu mieru pod vedením NATO – SFOR a zaujal k nemu nasledujúce stanovisko. Výbor Národnej rady Slovenskej republiky pre obranu a bezpečnosť predložený návrh prerokoval dňa 26. júna 2002. Vyslovil s návrhom súhlas a odporučil Národnej rade Slovenskej republiky vysloviť súhlas podľa čl. 86 písm. k) Ústavy Slovenskej republiky s návrhom na vyslanie vrtuľníkovej jednotky Armády Slovenskej republiky do operácie na podporu mieru pod vedením NATO – SFOR. Výbor Národnej rady Slovenskej republiky pre obranu a bezpečnosť ako gestorský výbor odporúča Národnej rade Slovenskej republiky prijať návrh na uznesenie Národnej rady Slovenskej republiky, ktorý je prílohou tejto spoločnej správy a s ktorým vás oboznámim: „Národná rada Slovenskej republiky podľa čl. 86 písm. k) Ústavy Slovenskej republiky vyslovuje súhlas s vyslaním vrtuľníkovej jednotky Armády Slovenskej republiky do operácie na podporu mieru pod vedením NATO – SFOR.“ Pán predsedajúci, prosím, aby ste otvorili rozpravu k predmetnému návrhu. M. Andel, podpredseda NR SR: Ďakujem. Otváram všeobecnú rozpravu o tomto bode nášho programu. Keďže som nedostal žiadnu prihlášku do rozpravy, pýtam sa, či z poslancov sa hlási niekto ústne. Ak to tak nie je, vyhlasujem rozpravu o tomto bode programu za skončenú. Prerušujem rokovanie o tomto bode nášho programu. Pokračovať budeme informáciou o pokračovaní pôsobenia vojenskej poľnej nemocnice Armády Slovenskej republiky v nástupníckej mierovej misii Organizácie Spojených národov UNMISET vo Východnom Timore . Informáciu ste dostali ako tlač 1631. Teraz dávam slovo ministrovi obrany Slovenskej republiky Jozefovi Stankovi a prosím ho, aby informáciu uviedol. J. Stank, minister obrany SR: Vážený pán predsedajúci, vážené panie poslankyne, páni poslanci, od 7. augusta minulého roku pôsobí v misii UNTAET vo Východnom Timore 35 vojakov a občianskych zamestnancov Armády Slovenskej republiky, ktorých úlohou je zabezpečiť činnosť vojenskej poľnej nemocnice druhej úrovne. Profesionálnym plnením úloh si počas svojho pôsobenia získali uznanie veliteľstva misie, ako aj predstaviteľov OSN a miestneho obyvateľstva. V súvislosti s vyhlásením nezávislosti Východného Timoru 20. mája 2002 sa čiastočne zmenil charakter prítomnosti mierových jednotiek OSN v tomto priestore. Misia UNTAET sa na základe rezolúcie Bezpečnostnej rady OSN 1410 zo 17. mája tohto roku pretransformovala z multidimenziálnej mierovej misie, ktorá plnila funkciu dočasnej verejnej správy, na podpornú misiu: UNMISET. Úlohou nástupníckej misie je poskytovať pomoc vláde Východného Timoru s cieľom zabezpečiť plynulý prechod k úplnej vlastnej správe a k vytvoreniu policajných a vojenských síl schopných zabezpečiť stabilitu nového štátu. Zmena mandátu misie nemá vplyv na činnosť nemocnice. Jednotka bude plniť úlohy zdravotníckeho zabezpečenia v nezmenenom rozsahu a v rovnakých počtoch techniky a materiálu. Pokračovanie pôsobenia poľnej nemocnice Armády Slovenskej republiky vo Východnom Timore je v súlade s jej plánovaným dvojročným pôsobením do júna 2003, ktoré bolo deklarované sekretariátom OSN pred jej vyslaním vo februári 2001 na základe vášho súhlasu. Vážené panie poslankyne, páni poslanci, prosím, aby ste vzali uvedenú informáciu na vedomie. Ďakujem za pozornosť. M. Andel, podpredseda NR SR: Ďakujem, pán minister, za podanie informácie. Teraz dávam slovo predsedovi výboru pre obranu a bezpečnosť poslancovi Vladimírovi Palkovi a prosím ho, aby podal informáciu o výsledku prerokovania tohto materiálu vo výbore a návrh uznesenia Národnej rady. Nech sa páči, pán kolega.